## La targeta Recuperem València passarà a tramitar-se a través de la web de la Generalitat a partir del 16 d’abril

*** El conseller de Medi Ambient mostra la seua satisfacció pel bon acolliment d’esta mesura i recorda que este suport “permet viatjar gratis als beneficiaris fins al 31 de desembre d’enguany”
* S’han repartit més de 180.000 targetes de transport gratuït Recuperem València des que es va obrir el tràmit de sol·licitud**

La targeta Recuperem València de la Generalitat deixarà de sol·licitar-se en els ajuntaments des del 16 d’abril i només es tramitarà a través de la web de l’Autoritat del Transport Metropolità de València, ATMV.

Així ho ha avançat el conseller de Medi Ambient, Infraestructures i Territori, Vicente Martínez Mus, que ha mostrat la seua satisfacció pel bon acolliment d’esta mesura i ha recordat que “esta targeta permetrà als beneficiaris viatjar sense cap cost en Metrovalencia, Rodalies, EMT, Metrobús i autobusos autonòmics fins al 31 de desembre de 2025”.

Esta iniciativa va destinada a tots els habitants dels 31 municipis més afectats per la riuada, així com a aquells residents d’altres localitats que hagen perdut el seu vehicle. La Generalitat ha repartit més de 180.000 targetes de transport gratuït Recuperem València en col·laboració amb els ajuntaments des que es va obrir el tràmit de sol·licitud.

Martínez Mus ha explicat que el procés de gestió de les targetes des del 16 d’abril deixarà de sol·licitar-se en els municipis i només es podrà fer a través de la web de l’ATMV. El conseller ha aprofitat l’ocasió per a agrair el “sobreesforç de les corporacions municipals, que han col·laborat amb les més de 50 persones destinades a eixa labor per la Conselleria”, i ha afegit que “este esforç addicional s’ha fet sense l’ajuda del Ministeri”.

Fins al moment, Paiporta és el municipi que més targetes ha repartit, amb un total de 16.133, seguit de Catarroja amb 15.489, i Aldaia, amb 15.005.

El procés d’entrega de les targetes s’havia organitzat en dos grups, considerant el grau d’afectació de cada municipi. En el primer grup, els residents de les 31 localitats més afectades, que han perdut més del 5 % dels cotxes matriculats. Fins ara, l’entrega de les targetes l’havien assumida els ajuntaments per a agilitzar el tràmit, però, després de l’expedició inicial, l’assumirà la Generalitat.

Es tracta de les localitats de Sedaví, Paiporta, Massanassa, Alfafar, Llocnou de la Corona, Benetússer, Picanya, Catarroja, Algemesí, Beniparrell, Aldaia, l’Alcúdia, Albal, Guadassuar, Riba-roja de Túria, Alaquàs, Sot de Chera, Riola, Chiva, Loriguilla, Cheste, Catadau, Pedralba, Utiel, Llombai, Montserrat, Godelleta, Quart de Poblet, Xirivella, Benicull de Xúquer i Gestalgar, així com les pedanies de València Castellar-l’Oliveral, Forn d’Alcedo i la Torre.

Per al segon grup, la tramitació es manté via internet. Els residents de municipis menys afectats per les inundacions, però que també han perdut el seu vehicle podran seguint sol·licitar la targeta com fins ara.

Tota la informació necessària sobre la targeta de mobilitat està disponible en la [pàgina de la Generalitat](https://atmv.gva.es/va/).

Fecha: 10/04/2025